**Fastlegeaksjonen** er en aksjon dannet i januar 2012 mot innføringen av en ny fastlegeforskrift. Aksjonen ble startet av Kjetil Karlsen, fastlege i Tromsø, sammen med almenlegene Arnulf Heimdal, Oslo; Bente Pedersen, Hamar; Ivar Thomsen, Stavanger; Susanne Prøsch, Sandefjord; og Torun Ankjell, Tromsø. 2802 allmennleger[1] – mer en 2/3 av alle landets fastleger – signerte et brev til helseministeren der det bes om at forslag til ny fastlegeforskrift trekkes i sin helhet, og at departementet går i dialog med Legeforeningen, fagmiljøer og Kommunenes sentralforbund[2] Den 31. januar 2012 overleverte Bente Pedersen og Arnulf Heimdal brevet og underskriftene til helseministeren med nyhetsmedier tilstede.[3]

Bakgrunn
--------

Som en del av samhandlingsreformen presenterte Helse- og omsorgsdepartementet og helseminister Anne-Grete Strøm-Erichsen et forslag til revidert fastlegeforskrift 22. desember 2011.[4] Departementet oppsummerer forslaget som:

* En presisering av kommunens ansvar for fastlegeordningen
* En presisering av fastlegens listeansvar, herunder innføringen av krav til funksjon og kvalitet i tjenesten
* En forskriftsfesting av sentrale sider ved ordningen som i dag er avtaleregulert
* Krav om rapportering til kvalitets- og styringsformål
* Økonomiske sanksjoner mot fastleger ved manglende oppfyllelse av avtalen
* Flytting av truende og voldelige pasienter uten samtykke fra en fastlegeliste[4]

Mange fastleger mener at forslaget vil ha en ødeleggende effekt på fastlegeordningen og norsk allmennmedisin,[5] fordi forslag til revidert fastlegeforskrift pålegger fastlegene en rekke nye krav og økt arbeidsmengde uten å tilføre økonomiske ressurser.[6][7]

Fra protestbevegelse til faglig forum
-------------------------------------

Fastlegeaksjonen startet som en protestbevegelse og dannet et uformelt forum for faglig forbedring av almenmedisin[8] med fokus på:

| Emne | Moderator | Stilling |
| --- | --- | --- |
| Fastlegeordningen | Elisabeth Juvkam | fastlege, sykehjemslege og turnusveileder. Lønnås legesenter, Bærum. |
| Samarbeide med kommunen | Ivar Thomsen | fastlege, Forus legesenter, Stavanger |
| Fastlegens pasientansvar i en behandlingskjede | Susanne Monica Prøsch | fastlege, Annen etasje legesenter, Sandefjord |
| Elektronisk samhandling | Regin Hjertholm | fastlege, Eidsvåg legekontor, Bergen |
| Organisering av fastlegekontoret | Kjetil Karlsen | fastlege, Sørbyen legesenter, Tromsø |
| Legevakt | Ståle Onsgård Sagabråten | fastlege, Nes kommune |
| Tilgjengelighet | Lene Dæhlen Selnes | fastlege, Sørbyen legegruppe, Gjøvik |
| Innspill fra publikum | Joe Siri Ekgren | almenlege, Oslo/Værøy kommune |

Allmennlegeprisen 2012
----------------------

Allmennlegeprisen 2012 gikk til Fastlegeaksjonen, aksjonens ildsjeler samt initiativtager Kjetil Karlsen, for et "brennende engasjement for allmennmedisinen som fag, med pasienten i sentrum".[9]

Juryen for pristildelingen i 2012 bestod av Bjarne Storseth, Anne Sissel Sørensen fra landsrådet og Linda Rørtveit og Ivar Halvorsen fra Allmennlegeforeningens styre. Allmennlegeprisen ble innstiftet i 2008 av Norsk Forening for Almenmedisin og ble første gang utdelt i 2009. Tidligere prisvinnerer er Anne Mathilde Hanstad (2009), Jørgen Skavlan (2010) og Regin Hjertholm (2011)[9]

Referanser
----------

1. ↑  Fastlegeaksjonen:Om fastlegeaksjonen Arkivert 13. februar 2015 hos Wayback Machine.
2. ↑  NRK.no: Frustrerte fastleger møter helseminister Strøm-Erichsen
3. ↑  NRK.no: "Overleverte hilsen fra 2500 sinte fastleger"
4. 1 2  Regjeringen.no: Høringsbrev om revidert fastlegeforskrift
5. ↑  NRK: Fastleger varsler helsekatastrofe med ny forskrift
6. ↑  NRK Rogaland: "– Vil bli håpløst mye arbeid for fastlegene"
7. ↑  Samling av publiserte kronikker og innlegg om forslag til ny fastlegeforskrift
8. ↑  Fastlegeaksjonen: Faglige fokusområder Arkivert 2. juni 2015 hos Wayback Machine.
9. 1 2  Dagens Medisin: Årets allmennlegepris til "Fastlegeaksjonen" Arkivert 20. mai 2012 hos Wayback Machine.